google/wiki40b huggingface dataset:
Μπγιορν Μποργκ

Κύπελλο Ντέιβις

Ο Μποργκ συμμετείχε με την ομάδα της Σουηδίας στο Κύπελλο Ντέιβις το 1972-80. Έχει παίξει συνολικά 56 αγώνες, από τους οποίους κέρδισε τους 45. 
Από το 1974 κέρδισε όλα τα παιχνίδια που έπαιξε στο κύπελλο. Με ηγετικό ρόλο στη σουηδική ομάδα, κατάφερε μαζί με τον Όβε Μπένγκστον να κερδίσει τον πρώτο τίτλο της Σουηδίας στο κύπελλο Ντέιβις το 1975, στο βασιλικό γήπεδο τένις στη Στοκχόλμη, εναντίον της Τσεχοσλοβακίας. Νίκησε και στα δύο ατομικά παιχνίδια τους Τσεχοσλοβάκους Jan Kodes (6-4, 6-2, 6-2) και Jiri Hrebec (6-1, 6-3, 6-0). Στο διπλό κέρδισε μαζί με τον Όβε Μπένγκστον τους Τσεχοσλοβάκους Kodes/Zednik.

Ο τελευταίος χρόνος της καριέρας του

Μετά το 1981 εκθρονίστηκε από την θέση του από τον Μακ Ενρό και αποφάσισε να κάνει μία παύση από το τένις, η απόφαση του όμως αυτή άλλαξε και η καριέρα του τελικά έληξε το 1983. Το τελευταίο του παιχνίδι ήταν στο Μόντε Κάρλο με τον Ανρί Λακόστ. Όταν αποσύρθηκε ήταν μόνο 26 χρονών και ο λόγος της αφυπηρέτησης του δεν ήταν σαφής. Πολλοί αναλυτές εξήγησαν την αποχώρηση του σε επαγγελματική εξουθένωση. Ο ίδιος σε μία συνέντευξη του σε σουηδική αθλητική εφημερίδα διατύπωσε το λόγο της παραίτησης του από το αγωνιστικό τένις  στο "είχα χάσει την εσωτερική λάμψη .... από τότε ήταν μάταιο να συνεχίσω". Είπε επίσης ότι είχε πολλές φορές επίπονα βιώσει όλη την προσοχή έξω από τα γήπεδα του τένις. Επιπλέον όμως ένας ακόμα λόγος ήταν οι νέοι κανονισμοί του αθλήματος που έπρεπε οι πρωταθλητές να περνούν από προκριματικά.Έκανε μία σύντομη επανεμφάνιση το 1991. Έπαιξε τότε με μία αντιγραμμένη ξύλινη ρακέτα " Donnay Borg Pro ", με την οποία πριν είχε παίξει και κερδίσει πολλά παιχνίδια. Προτού την επανεμφάνιση του ο Borg είχε δοκιμάσει διάφορα μοντέλα ρακετών από γραφίτι αλλά κατέληξε στο συμπέρασμα ότι έπαιζε καλύτερα με το παλαιότερο μοντέλο ρακέτας από ξύλο. Ο αντίπαλος του στο πρώτο παιχνίδι ήταν ο χαμηλά σε κατάταξη Ισπανός παίκτης Τζόρντι Αρέσε, ο οποίος έπαιξε με μία μοντέρνα ρακέτα  γραφίτι μάρκας Dunlop. Με τις μοντέρνες ρακέτες η μπάλα μπορεί να κτυπηθεί 25-30% πιο δυνατά από την ξύλινη ρακέτα. Αν και ο Μποργκ είπε ότι έπαιξε καλά μετά από τόση μεγάλη απουσία, ήταν αναγκασμένος να μένει πάντα στο πίσω μέρος του γηπέδου λόγω των δυνατών μπαλιών του Αρέσε και έτσι έχασε τον αγώνα με 2-3, 3-6. Στη συνέχεια έπαιξε με τον καινούργιο τύπο ρακέτας σε τουρνουά της ΑΤP. Μετά από ένα  αριθμό από από χαμένους αγώνες στους πρώτους γύρους σε διάφορα τουρνουά διέκοψε την τελική του απόφαση για επιστροφή το 1993. Πιο μετά είχε παίξει σε διάφορα τουρνουά για βετεράνους.
Νικηφόρος Βρυέννιος ο Νεότερος

Βίος

Ο αυτοκράτωρ Αλέξιος Α΄ Κομνηνός, εκτιμώντας την μόρφωση και την φυσική ωραιότητά του, του έδωσε ως σύζυγο την κόρη του Άννα Κομνηνή και τον τίμησε με το αξίωμα του καίσαρος. Επίσης του εμπιστεύτηκε σημαντικές στρατιωτικές αποστολές. Ο Νικηφόρος διηύθυνε την άμυνα της Κωνσταντινουπόλεως εναντίον του στρατού του Γοδεφρείδου της Μπουιγιόν κατά την διάρκεια της Πρώτης Σταυροφορίας το 1097, ενώ το 1116 ηγήθηκε της εκστρατείας των Βυζαντινών εναντίον του Σελτζούκου σουλτάνου του Ικονίου.
Μετά τον θάνατο του Αλεξίου Α΄ το 1118 η Άννα Κομνηνή και η μητέρα της Ειρήνη Δούκαινα, οργανώνοντας συνωμοσία εναντίον του νομίμου διαδόχου Ιωάννη Β΄ Κομνηνού, προσπάθησαν ανεπιτυχώς να τον ανεβάσουν στον θρόνο. Ο ίδιος ο Νικηφόρος έδειξε αδιαφορία και συνέχισε να είναι νομιμόφρων στον Ιωάννη Β΄. Συνέχισε την ενασχόλησή του με τα γράμματα, έγραψε δε ιστορικό έργο για τον Αλέξιο Κομνηνό, καθώς και φιλοσοφικές και ρητορικές πραγματείες. Κυριότερο έργο του είναι η Ύλη Ιστορίας, χωρισμένη σε τέσσερα βιβλία. Κατ’ ουσίαν πρόκειται περί απομνημονευματικού χαρακτήρος σύγγραμμα. Ο συγγραφέας στηρίζεται σε προφορικές κυρίως μαρτυρίες από το οικογενειακό του περιβάλλον και δίδει έμφαση σε ό,τι αναφέρεται στην ιστορία των Κομνηνών, των Δουκών και των Βρυεννίων. 
Ο Νικηφόρος Βρυέννιος πέθανε το έτος 1137.
Βενζοκυκλοβουτένιο

Μέθοδος Grignard

Με ενδομοριακή αντίδραση τύπου Grignard σε 2-αλο-1-(2'-αλοφαινυλο)αιθάνιο παράγτεται βενζοκυκλοβουτένιο:

Μέθοδος Friedel-Crafts

Με ενδομοριακή αντίδραση τύπου Friedel-Crafts σε 2-αλο-1-φαινυλαιθάνιο παράγτεται βενζοκυκλοβουτένιο::

Καταλυτική υδρογόνωση

Με καταλυτική υδρογόνωση το βενζοκυκλοβουτένιο παράγει αρχικά αιθυλοβενζόλιο, ενώ τελικά, με περίσσεια υδρογόνου,  σχηματίζεται αιθυλοκυκλοεξάνιο:

Προσθήκη υδραλογόνου

Με επίδραση υδραλογόνο (ΗΧ) σε βενζοκυκλοβουτένιο παράγεται ορθοαλαιθυλοβενζόλιο:

Προσθήκη ύδατος

Με επίδραση θειικού οξέως σε βενζοκυκλοβουτένιο σχηματίζεται τελικά ορθοαιθυλοφαινόλη:

Διυδροξυλίωση

Με επίδραση υπεροξείδιο του υδρογόνου σε βενζοκυκλοβουτένιο, παρουσία καρβονικών οξέων παράγεται 2-(2΄-υδροξυφαινυλ)αιθανόλη:

Νίτρωση

Με νίτρωση βενζοκυκλοβουτένιου παράγονται κυρίως 3-νιτροβενζοκυκλοβουτένιο και 4-νιτροβενζοκυκλοβουτένιο:
:

Σουλφούρωση

Με νίτρωση βενζοκυκλοβουτένιου παράγονται κυρίως 3-βενζοκυκλοβουτενοσουλφονικό οξύ και 4-βενζοκυκλοβουτενοσουλφονικό οξύ:

Αλκυλίωση κατά Friedel-Crafts

Με αλκυλίωαη κατά Friedel-Crafts βενζοκυκλοβουτένιου παράγονται κυρίως 3-αλκυλοβενζοκυκλοβουτένιο και 4-αλκυλοβενζοκυκλοβουτένιο:

Ακυλίωση κατά Friedel-Crafts

Με ακυλίωαη κατά Friedel-Crafts βενζοκυκλοβουτένιου παράγονται κυρίως 3-ακυλοβενζοκυκλοβουτένιο και 4-ακυλοβενζοκυκλοβουτένιο:

Υδροξυλίωση κατά Friedel-Crafts

Με υδροξυλίωση κατά Friedel-Crafts βενζοκυκλοβουτένιου παράγονται κυρίως 3-βενζοκυκλοβουτενόλη και 4-βενζοκυκλοβουτενόλη:

Καρβοξυλίωση κατά Friedel-Crafts

Με καρβοξυλίωση κατά Friedel-Crafts βενζοκυκλοβουτένιου παράγονται κυρίως 3-βενζοκυκλοβουτυλομεθανικό οξύ και 4-βενζοκυκλοβουτυλομεθανικό οξύ:

Αμίνωση κατά Friedel-Crafts

Με αμίνωση κατά Friedel-Crafts βενζοκυκλοβουτένιου παράγονται κυρίως 3-βενζοκυκλοβουταναμίνη και 4-βενζοκυκλοβουταναμίνη:

Αλομεθυλίωση κατά Blanc

Με αλομεθυλίωση κατά Blanc βενζοκυκλοβουτένιου παράγονται κυρίως 3-αλομεθυλοβενζοκυκλοβουτένιο και 4-αλομεθυλοβενζοκυκλοβουτένιο:

Οζονόλυση

Με Οζονόλυση βενζοκυκλοβουτένιου παράγονται κυρίως αιθανοδιάλη και 1,2-κυκλοβουτανοδιόνη:
Χέλενα (Μοντάνα)

Ιστορία

Η πόλη ιδρύθηκε τις 30 Οκτωβρίου 1864, όταν ανακαλύφθηκε χρυσός εκεί που βρίσκεται η πόλη. Στη Μοντάνα ανακαλύφθηκαν για πρώτη φορά μεγάλες φλέβες χρυσού το 1862 και μετά τις ανακαλύψεις του 1864, ένας μεγάλος αριθμός χρυσωρύχων έφτασε στην περιοχή. Τέσσερις χρυσωρύχοι, γνωστοί ως «οι τέσσερις από την Τζόρτζια», κατευθύνονταν προς τα βόρεια όταν πρόσεξαν σημάδια ύπαρξης χρυσού στην περιοχή της Χέλενα. Αρχικά τα αγνόησαν, αλλά μετά επέστρεψαν για μια «τελευταία ευκαιρία» στην περιοχή της Χέλενα, όπου βρήκαν μια πλούσια φλέβα χρυσού και έτσι ονόμασαν την περιοχή Λαστ Τσανς Γκαλτς (όρυγμα τελευταίας ευκαιρίας). Η φλέβα αποδείχθηκε η δεύτερη πλουσιότερη της Μοντάνα, καθώς από αυτήν εξορύχτηκε χρυσός αξίας 19 εκατομμυρίων δολαρίων σε μόλις τέσσερα χρόνια, και το Λαστ Τσανς Γκλατς απέκτησε πολύ γρήγορα χιλιάδες κατοίκους. Στην απογραφή του 1870, η Χέλενα, όπως ονομάστηκε η πόλη, είχε 3.106 κατοίκους. Σε αντίθεση όμως με άλλες τέτοιες πόλεις, η Χέλενα δεν ερήμωσε όταν ο χρυσός τελείωσε, καθώς βρισκόταν πάνω σε αρκετές εμπορικές οδούς, ενώ έγινε και γεωργικό κέντρο. Επίσης, τροφοδοτούσε άλλες πόλεις που δημιουργήθηκαν εξαιτίας της παρουσίας χρυσού. Το 1875, η Χέλενα έγινε πρωτεύουσα του εδάφους της Μοντάνα και το 1894 πρωτεύουσα της νεοσύστατης πολιτείας της Μοντάνα.

Οικονομία

Ο κύριος εργοδότης στην Χέλενα είναι η πολιτειακή κυβέρνηση, η οποία απασχολεί το 31% του εργατικού δυναμικού της πόλης, με αποτέλεσμα η οικονομία της πόλης να είναι αρκετά σταθερή. Είναι επίσης σημαντικό εμπορικό και διαμετακομιστικό κέντρο για αγροτικά και κτηνοτροφικά προϊόντα. Πέρα από τα αποθέματα χρυσού, η Χελένα βρίσκεται κοντά σε αποθέματα αργύρου και μολύβδου. Αρχιτεκτονικά αξιόλογα κτίρια είναι το Καπιτώλιο της Μοντάνα, ο καθεδρικός ναός της Χέλενα, με καμπαναριά ύψους 70 μέτρων και εσωτερικά επενδυμένος με φύλλα χρυσού, και πολλά διατηρημένα κτίρια του 19ου αιώνα.
Κύπελλο Κυπελλούχων Ευρώπης καλαθοσφαίρισης ανδρών 1981-82

Το Κύπελλο Κυπελλούχων ομάδων Ευρώπης καλαθοσφαίρισης ανδρών της περιόδου 1981-82 ήταν η δέκατη έκτη κατά σειρά διασυλλογική διοργάνωση αυτού του θεσμού. 
Στον Τελικό της, που διεξήχθη στις Βρυξέλλες (αίθουσα Σιμονέ, έδρα της ΡΣΚ Άντερλεχτ) για πρώτη φορά έπειτα από 6 χρόνια δε συμμετείχε ιταλική ομάδα, καθώς η Σινούντινε Μπολόνια κατάφερε να φθάσει μόνο μέχρι τα ημιτελικά.
Στα ημιτελικά αναμετρήθηκαν από τη μία η Τσιμπόνα Ζάγκρεμπ (Cibona Zagreb KK) της σημερινής Κροατίας με την τότε σοβιετική Στρόιτελ από το Κίεβο της σημερινής Ουκρανίας και από την άλλη η Ρεάλ Μαδρίτης με τη Μπολόνια.
Στους δυο προημιτελικούς ομίλους, τη "μάχη" έχασαν η αγγλική Κρίσταλ Πάλας με την Ίντερ Μπρατισλάβας της σημερινής Σλοβακίας (1ος όμιλος, όπου πρώτευσε η Τσιμπόνα με δεύτερη τη Σινούντινε του έμπειρου Ρενάτο Βιλάλτα και του "προφέσορα" Άζα Νίκολιτς) και η Πάρκερ Λέιντεν της Ολλανδίας με τη Χαποέλ Ραμάτ Γκαν από το Ισραήλ (2ος όμιλος, όπου ήταν πρώτη και αήττητη η Ρεάλ, με δεύτερη τη Στρόιτελ του "αγαθού γίγα" Βλαντίμιρ Τκατσένκο και του νεαρού Αλεξάντερ Βολκόφ).

Διαδικασία διεξαγωγής

Στη διοργάνωση πήραν μέρος 23 ομάδες, τρεις περισσότερες από ότι την προηγούμενη περίοδο. Παίχθηκε μια προκριματική φάση και στη συνέχεια μια φάση των 12 (6 ζεύγη), από όπου με την προσθήκη των Ρεάλ και Μπολόνια, προέκυψαν οι 8 ομάδες των προημιτελικών. 
Οι νικήτριες των δυο ημιτελικών (όπου οι πρώτοι των ομίλων έπαιξαν τη ρεβάνς στις έδρες τους) αποτέλεσαν το ζευγάρι του (απλού) Τελικού αγώνα.

1ος γύρος (Προκριματική φάση)

Έγιναν εννέα διπλές αναμετρήσεις που οδήγησαν εκτός της συνέχειας τις εκπροσώπους της Φινλανδίας (Τάμπερε Πίριντε), της Ουγγαρίας (MAFC), της Κύπρου (ΑΕ Λεμεσσού), της Ισλανδίας (Βάλουρ Ρέικιαβικ), της Τουρκίας (Μπεσίκτας Ιστάνμπουλ), της Σουηδίας (Νόρκεπινγκ Ντόλφινς), της Πορτογαλίας (Μπενφίκα Λισσαβόνας), της Νορβηγίας (Άμερουντ IF Όσλο) και του Λουξεμβούργου (AS Σολέβρ).

2ος γύρος (Φάση των 12)

Εδώ, το παιχνίδι έχασαν έξι ακόμη σύλλογοι: Η ΑΕΚ της Ελλάδας, η ελβετική Νιόν BBC, η βελγική Γκεντ KBBK, η Σκόβλουντε από τη Δανία, η γαλλική Λε Μαν CSM και η Ντιναμό Βουκουρεστίου.
Γενικές εκλογές στην Κένυα (2017)

Γενικές εκλογές διεξήχθησαν στην Κένυα, στις 8 Αυγούστου 2017 για να εκλέξουν τον Πρόεδρο, τα μέλη του Κοινοβουλίου και τις αποκεντρωμένες κυβερνήσεις. Τα αποτελέσματα έδειξαν ότι ο πρόεδρος Ουχούρου Κενυάτα επανεξελέγη με ποσοστό 54% των ψήφων. Ο κύριος αντίπαλός του, Ράιλα Οντίνγκα, αρνήθηκε να δεχτεί τα αποτελέσματα και να προσφύγει στο Ανώτατο Δικαστήριο.
Τα αποτελέσματα των προεδρικών εκλογών στη συνέχεια ακυρώθηκαν και διατάχθηκε η διεξαγωγή νέων εκλογών εντός 60 ημερών. Αργότερα ανακοινώθηκε ότι νέες εκλογές θα διεξαχθούν στις 17 Οκτωβρίου. Ωστόσο, τα αποτελέσματα των βουλευτικών και τοπικών εκλογών εξακολούθησαν να ισχύουν. Η ημερομηνία για τις προεδρικές εκλογές αργότερα άλλαξε σε 26 Οκτωβρίου 2017. Παρά την απόφαση για μια νέα προεδρική εκλογή, ο Οντίνγκα αργότερα ανακοίνωσε την απόφασή του να αποχωρήσει από την επαναληπτική εκλογή στις 10 Οκτωβρίου.

Πλαίσιο

Το Σύνταγμα της Κένυας ορίζει τη διεξαγωγή γενικών εκλογών, την δεύτερη τρίτη του Αυγούστου σε κάθε πέμπτο έτος. Υπήρξαν δημόσιες συζητήσεις για να μετακινηθεί η ημερομηνία από τον Αύγουστο έως τον Δεκέμβριο. 
Στις 7 Αυγούστου 2017, μία ημέρα πριν από τις εκλογές, ο Μπαράκ Ομπάμα, ο οποίος υπηρέτησε ως ο 44ος Πρόεδρος των Ηνωμένων Πολιτειών από το 2009 έως το 2017 και του οποίου ο πατέρας, ο Μπαράκ Ομπάμα ο Πρεσβύτερος καταγόταν από την Κένυα, έκανε έκκληση για ηρεμία και αποδοχή των εκλογικών αποτελεσμάτων.

Εκλογικό σύστημα

Ο Πρόεδρος της Κένυας εκλέγεται χρησιμοποιώντας μια τροποποιημένη έκδοση του συστήματος των δύο γύρων: για να κερδίσει στον πρώτο γύρο, ένας υποψήφιος πρέπει να λάβει πάνω από το 50% της ψήφου και τουλάχιστον το 25% των ψήφων σε τουλάχιστον 24 από τις 47 κομητείες.
Το 337 μέλη της Εθνικής Συνέλευσης εκλέγονται με δύο μεθόδους. Τα 290 εκλέγονται σε ενιαίες εκλογικές περιφέρειες με το πλειοψηφικό σύστημα. Οι υπόλοιπες 47 έδρες προορίζονται για τις γυναίκες και εκλέγονται σε ενιαίες εκλογικές περιφέρειες με βάση τις 47 κομητείες, επίσης, χρησιμοποιώντας πλειοψηφικό σύστημα. Τα 67 μέλη της Γερουσίας εκλέγονται με τέσσερις μεθόδους: τα 47 εκλέγονται σε ενιαίες εκλογικές περιφέρειες με βάση τις κομητείες με πλειοψηφικό σύστημα. Οι 16 έδρες προορίζονται για τις γυναίκες, οι δύο για τη νεολαία και δύο για τα άτομα με αναπηρία με βάση την κατανομή εδρών.

Κυβερνήτες

Τρεις γυναίκες εξελέγησαν ως κυβερνήτριες για πρώτη φορά στις αντίστοιχες κομητείες – η Τζόις Λαμπόζο στην κομητεία Μπόμετ, η Τσάριτι Ενγκίλου στην κομητεία Κιτούι και η Αν Γουαϊγκούρου στην κομητεία Κιρινιάγκα. Οι 25 από τους 47 κυβερνήτες έχασαν τις έδρες τους. Οι 29 από τους συνολικά 47 κυβερνήτες είναι μέλη του κυβερνώντος Κόμματος του Ιωβηλαίου.

Επακόλουθα

Στις 13 Αυγούστου η αστυνομία ανακοίνωσε ότι συνολικά 16 άνθρωποι είχαν σκοτωθεί στις πρόσφατες διαδηλώσεις.

Ορκωμοσία Κενυάτα

Παρά τις αμφιβολίες για τη δεύτερη του νίκη, ο Κενυάτα επίσημα ορκίστηκε για δεύτερη και τελευταία θητεία στις 28 Νοεμβρίου.
Μάχη του Πασεντάλε

Η Μάχη του Πασεντάλε, γνωστή και ως Μάχη της Φλάνδρας ή Τρίτη Μάχη της Υπρ, διεξάχθηκε περί τον Ιούλιο του 1917 μεταξύ των Βρετανικών δυνάμεων υπό τον στρατηγό και αρχηγό του Γενικού Επιτελείου, σερ Ντάγκλας Χέιγκ και των Γερμανικών Δυνάμεων. Η Φλάνδρα βρίσκονταν στα βόρεια του Βελγίου σε μία αρκετά μεγάλη εκτεταμένη περιοχή, ενώ η μάχη πήρε το όνομα της από το ύψωμα της Πασεντάλε (Passchendaele).

Η αρχή της μάχης

Ο Χέιγκ πίστευε ότι τώρα ο πόλεμος εξαρτιόταν κυρίως από τις Βρετανικές Δυνάμεις εξαιτίας του ότι Γάλλοι και Ρώσοι ήταν πλέον εκτός μάχης, ενώ δεν ήταν σίγουρο εάν και όταν κατέφθαναν οι Αμερικάνοι θα ήταν σε ικανούς αριθμούς ώστε να προλάβουν την καταστροφή. Για να καταφέρει να κρατήσει το μέτωπο  θα έπρεπε να το πετύχει στα παλιά πεδία των μαχών γύρω από την Υπρ, όπου ο Βρετανικός Στρατός θα μπορούσε να εκτελέσει με επιτυχία μία ισχυρή προέλαση που θα έφερνε την παράδοση των Βελγικών λιμανιών που χρησιμοποιούνταν ως βάσεις για τα Γερμανικά υποβρύχια. Τα πράγματα στην αρχή έδειχναν ότι θα πήγαιναν καλά αφού πέτυχε μία προκαταρτική έφοδος κατά της κορυφογραμμής Μεσίν στα νότια της Ύπρ τις πρώτες μέρες του Ιουνίου, με σχετικά περιορισμένους στόχους, απόλυτο αιφνιδιασμό και μεγάλη στήριξη από το πυροβολικό (αναλώθηκαν 3,5 εκατομμύρια οβίδες και η πρώτη γραμμή των Γερμανών ισοπεδώθηκε με 500.000 τόνους εκρηκτικών).

Η αντιστροφή της κατάστασης

Όμως όταν άρχισε η κύρια επίθεση στα τέλη του Ιουλίου παρουσιάστηκαν όλα τα προβλήματα που παρουσιάστηκαν και στα πεδία των μαχών του Σόμ. Το προκαταρτικό μπαράζ (3,4 εκατομμύρια οβίδες) ακύρωσε κάθε αιφνιδιασμό. Τα μελετημένα χρονοδιαγράμματα ως συνήθως ανατράπηκαν μέσα στο χάος του πολέμου, ενώ η αντίσταση του εχθρού απλώνονταν σε μεγαλύτερο βάθος και ήταν πολύ πιο αποφασιστική απ’ ό,τι περίμεναν οι επιτιθέμενοι. Η ασταμάτητη βροχή και το πυροβολικό μετέτρεψαν το πεδίο της μάχης σε ένα τοπίο πλήρους απόγνωσης. Όμως ο Χέιγκ συνέχισε πετυχαίνοντας μερικές μικρές νίκες με τεράστιο τίμημα  έως και στις αρχές του Νοέμβρη που τα καναδικά τάγματα κατέλαβαν την Πασαντέλ απ’ όπου πήρε το όνομα της η μάχη. Στο τέλος της μάχης οι Βρετανοί είχαν απώλειες 240.000 ανδρών (70.000 νεκροί), ενώ οι Γερμανοί είχαν απώλειες 200.000 ανδρών. Οι επικριτές του Χέιγκ επικαλούνταν τον πρώτο αριθμό, οι υπερασπιστές του τον δεύτερο.

Τα μετά την μάχη

Στις 20 Νοεμβρίου εξαπέλυσε δεύτερη επίθεση στο Καμπρέ. Σκόπευε, μεταξύ άλλων, να δοκιμάσει σε μεγάλη κλίμακα τις νέες τεχνικές που είχε αναπτύξει ο βρετανικός στρατός με την στενή συνεργασία των τριών όπλων: πεζικού, αρμάτων μάχης και πυροβολικού. Ο αιφνιδιασμός ήταν απόλυτος: η γερμανική άμυντική γραμμή  υποχώρησε σε βάθος τεσσάρων μιλίων και στην Αγγλία χτύπησαν χαρμόσυνες καμπάνες για να γιορτάσουν την νίκη, αλλά βιάστηκαν.  Δέκα μέρες μετά οι Γερμανοί αντεπιτέθηκαν και ανακατέλαβαν όλο το έδαφος που είχαν χάσει. Έτσι ο Χέιγκ έχασε και το τελευταίο ίχνος εμπιστοσύνης που του είχαν οι πολιτικοί αρχηγοί, και ο Λόιντ Τζόρτζ ανέλαβε αυτοπροσώπως τη στρατηγική της διεξαγωγής του πολέμου.
Φρεντρίκα Μπρέμερ

Βίος

Η Φρεντερίκα Μπρέμερ γεννήθηκε στη Φινλανδία το 1801 και εγκαταστάθηκε στη Σουηδία στα 1804. Στη Στοκχόλμη πέρασε τα παιδικά της χρόνια σπουδάζοντας μουσική, ζωγραφική, λογοτεχνία, ξένες. Σπούδασε σε Γερμανία, Ολλανδία, Ελβετία. Επιθουμούσε να γίνει νοσοκόμα. Έφτιαχνε ζωγραφικά έργα τα οποία πωλούσε για φιλανθρωπικούς σκοπούς. Στα 1828 πρωτοεξέδωσε το Σκιαγραφία της καθημερινής ζωής. Στη δεκαετία του 1830 εκδίδει τα Κόρη του προέδρου, Νίνα, Γείτονες και το Σπιτικό.Από το 1835 έως το 1840 έζησε στη Νορβηγία, όπου σπόυδασε λογοτεχνία, φιλοσοφία, θεολογία κι έγραψε δυο νουβέλες.Πέθανε στις 31 Δεκεμβριου 1865.
Γραφολογία

Γραφολογία (γραφή+λόγος) είναι η μελέτη και ανάλυση του γραφικού χαρακτήρα με σκοπό τη σκιαγράφηση του χαρακτήρα και της προσωπικότητας του ατόμου. Όπως το DNA έτσι και ο τρόπος γραφής είναι μοναδικός. Πρόκειται για την ανάλυση της έκφρασης του υποσυνείδητου του εγκεφάλου μέσω της γραφής. Η γραφολογία παρέχει μια αμερόληπτη περιγραφή κάθε ανθρώπινης οντότητας, ανεξαρτήτως φύλου, χρώματος ή θρησκείας.
Σύμφωνα με μελέτη της αμερικανικής εταιρείας National Pen Company, ο γραφικός χαρακτήρας μπορεί να αποκαλύψει περίπου 5.000 χαρακτηριστικά στοιχεία της προσωπικότητας του γράφοντος.

Ιστορία

Η γραφολογία, ξεκίνησε τον 17ο αιώνα από τον Ιταλό φιλόσοφο Camillo Baldi, ο οποίος το 1622 δημοσίευσε την πραγματεία του, σχετικά με τον τρόπο που αντιλαμβανόμαστε το χαρακτήρα του ατόμου, με βάση τον γραφικό του χαρακτήρα.

Διαδικασία γραφολογικής ανάλυσης

Σε ένα λευκό αχαράκωτο χαρτί διαστάσεων τουλάχιστον 25x25 εκατοστά με δείγμα γραφής 100 τουλάχιστον λέξεων ο γράφων συντάσσει ένα κείμενο ή περισσότερα, ακόμα καλύτερα, με στυλό και όχι μαρκαδόρο ούτε μολύβι και στο τέλος το υπογράφει. Το κείμενο πρέπει να είναι πεζό και όχι σε στίχους. Ο εμπειρογνώμονας το μελετάει απ’ το τέλος προς την αρχή του και αποφαίνεται, σε εύλογο χρονικό διάστημα. Η ανάλυση ενός κειμένου από το γραφολόγο μπορεί να παρομοιαστεί με τη μελέτη ενός προσώπου από τη φωτογραφία του. Καθώς ποικίλλουν οι ψυχολογικές διαθέσεις του γράφοντος ο σκελετός της γραφής παραμένει ίδιος. Μέσω της γραφολογικής ανάλυσης δεν μπορούν να διαγνωστούν η ηλικία ή το φύλο του ατόμου. Η γραφή δεν πρέπει να είναι προσκολλημένη στα σχολικά πρότυπα. Για το λόγο αυτό η γραφολογική ανάλυση είναι προτιμότερο να γίνεται μετά την ενηλικίωση του ατόμου.
Βραβεία Scream

Τα Βραβεία Scream είναι βραβεία αφιερωμένα στις ταινίες που ανήκουν στα είδη τρόμου, επιστημονικής φαντασίας και φαντασίας. Αρχικά για τους ηθοποιούς υπήρχαν μόνο τα βραβεία Scream Queen και Heroic Performance, αλλά οι τωρινές κατηγορίες έχουν επεκταθεί ώστε να περιλαμβάνουν ηοποιούς που ανήκουν και στα τρία είδη ταινιών. Επιπλέον, τα βραβεία που αφορούν τα κόμικς έχουν πρόσφατα επεκταθεί. Τα βραβεία προβάλλονται στο κανάλι Spike TV και παλιά ήταν γνωστά ως Βραβεία Spike TV Scream. Πρόσφατα, τα βραβεία αναφέρονται απλά ως Scream με την αντίστοιχη χρονιά, για παράδειγμα Scream 2009. Τα βραβεία δημιουργήθηκαν από τους Διευθύνοντες Παραγωγούς Μάικλ Λέβιτ, Σίντυ Λέβιτ και Κέισι Πάτερσον.
Πέτερ φον Κορνέλιους

Βιογραφία

Γεννήθηκε στις 23 Σεπτεμβρίου 1783 στο Ντίσελντορφ. Πατέρας του ήταν ο επίσης ζωγράφος Άλοϊς Κορνέλιους, και μητέρα του η Άννα, το γένος Κόσσε. Έμαθε τα πρώτα βήματα της τέχνης κοντά στον πατέρα του, ο οποίος δίδασκε στην Καλλιτεχνική Ακαδημία του Ντίσελντορφ. Απεβίωσε στις 6 Μαρτίου 1867 στο Βερολίνο. Τιμήθηκε το 1842 με το μετάλλιο Pour le Mérite.

Το έργο του

Ο φον Κορνέλιους δημιούργησε πολλά μεγαλοπρεπή έργα ζωγραφικής. Διακρίθηκε κυρίως για την απόδοση των μορφών στο καλλιτεχνικό ύφος της γερμανικής νωπογραφίας. Μερικά από τα έργα του είναι:
Δήμος Βουπρασίων

Ο Δήμος Βουπρασίων ήταν ένας παλαιότερος δήμος της ελληνικής επικράτειας. Ήταν διαφορετικός σε γεωγραφική έκταση και σύσταση από τον νεώτερο Δήμο Βουπρασίας (1997-2010).

Τοποθεσία

Όπως λέει και το όνομά του, ήταν δήμος αρχικά της τότε Διοικήσεως Ηλείας και αργότερα της πρώην Επαρχίας Ηλείας του τότε Νομού Αχαιοήλιδος στον κάμπο της Ηλείας.

Ιστορία

Το όνομα του Δήμου Βουπρασίων προήλθε από την ομώνυμη αρχαία πόλη των Επειών (Ηλείων), τη Βουπρασία.
Λειτούργησε από το 1835 έως το 1912.
Ο δήμος συστάθηκε την 20/04/1835 με έδρα τον οικισμό Αλητσελεπή. Στην αρχική του σύσταση περιλαμβάνονταν και οι οικισμοί Μανωλάδα το Μετόχι. Κατατάχθηκε ως δήμος Γ΄ Τάξης (με πληθυσμό 379 κατοίκους).
Με το ΦΕΚ 5Α της 08/03/1841, και την κατάργηση των δήμων Καλοτυχίας, που είχε έδρα το Ψάρι, και Ξενίας, προστέθηκαν στο δήμο οι οικισμοί Βάλαγκα, Δαούτι, Ζουλάτικα, Μπεντένι, Καγκάδι, Καλότυχον, Καλυβάκια, Καπελέτο, Κασνέσι, Κόκλα, Κουμουθέκρα, Μάζι, Μαλίκι, Ματαράγκα, Μπόρσι, Ρετούνη (Ρεντούνι), Σπάτα, Επάνω Ξενία, Κάτω Ξενία και Ψάρι, ενώ μεταφέρθηκε η έδρα του δήμου από τον οικισμό Αλητσελεπή στον οικισμό Ψάρι.
Με το ΦΕΚ 32Α της 08/12/1845 οι οικισμοί Επάνω Ξενία και Κάτω Ξενία καταργήθηκαν και ενσωματώθηκαν ως ένας οικισμός στο δήμο, δηλ. ως Ξενιαίς. Με το ΦΕΚ 31Α της 07/09/1849 μεταφέρθηκε η έδρα του δήμου από τον οικισμό Ψάρι στον οικισμό Μανωλάς. Η Μανωλάδα ήταν έδρα του δήμου τα διαστήματα 07/09/1849-27/05/1864 και 12/06/1865-28/08/1912, ενώ ο οικισμός Ψάρι ήταν έδρα του δήμου τα διαστήματα 08/03/1841-07/09/1849 και 27/05/1864-12/06/1865.
Με το ΦΕΚ 50Α της 25/07/1879 προσαρτήθηκαν στο δήμο οι οικισμοί Ζόγκα και Σούβαρδον, ενώ με το ΦΕΚ 59Α της 25/08/1879 αναγνωρίστηκε ως οικισμός και προσαρτήθηκε στο δήμο η Νέα Πικέρνη. Με το ΦΕΚ 59Β της 17/06/1897 προσαρτήθηκε στο δήμο ο οικισμός Κρεμμύδι, ενώ με το ΦΕΚ 28Α της 08/02/1908 προσαρτήθηκε και ο οικισμός Λάππα.
Με το Β.Δ. της 22 Ιανουαρίου 1841 οι δήμοι Καλοτυχίας και Ξενίας συγχωνεύθηκαν στο δήμο Βουπρασίων και ο δήμος είχε τότε πληθυσμό 2255 κατοίκους.
Το 1867 είχε πληθυσμό 3159 κάτοικους και ήταν δήμος Β΄ Τάξεως. Γύρω στο 1879 η αγραμματοσύνη στα χωριά της περιοχής άγγιζε εκείνη την εποχή  το 92%.
Άλλοι οικισμοί που αναφέρονται ότι άνηκαν στο δήμο είναι το Κουνουπέλι και η Κώμη Ηλείας.
Μετά την κατάργηση των δήμων, με το ΦΕΚ 256Α της 28/08/1912, τα χωριά του δήμου εξελίχθηκαν σε οκτώ (8) διαφορετικές κοινότητες του τότε Νομού Αχαιοήλιδος, ενώ κάποια άλλα έγιναν επιμέρους οικισμοί στις νέες αυτές κοινότητες.
Ο παλιός αυτός δήμος αναβίωσε τρόπον τινά με τη δημιουργία του βραχύβιου δήμου Βουπρασίας (1997-2010) σύμφωνα με τη Διοικητική Μεταρρύθμιση «Καποδίστριας» (ΦΕΚ 244Α της 04/12/1997).
Ρόμβος

Ρόμβος στην ευκλείδεια γεωμετρία είναι το παραλληλόγραμμο που έχει δύο διαδοχικές πλευρές ίσες. Ειδική περίπτωση ρόμβου είναι το τετράγωνο.